**ДОГОВОР  
ЗА ИЗВЪНГАРАНЦИОННА ПОДДРЪЖКА  
НА СИСТЕМАТА „CA SERVICE DESK MANAGER“**

Днес,.............. 2015 г., в град София между:

**БЪЛГАРСКАТА НАРОДНА БАНКА**, със седалище и адрес на управление: София 1000, пл. „Княз Александър I“ № 1, код по БУЛСТАТ 000694037, представлявана от Петко Кръстев – главен секретар, и Снежанка Деянова – главен счетоводител, наричана по-нататък в договора за краткост **ВЪЗЛОЖИТЕЛ**, от една страна,

и

,,……….. “, със седалище и адрес на управление: …………………. , ЕИК: ... , представлявано от ... - ... , наричано по-нататък в договора за краткост **ИЗПЪЛНИТЕЛ**, от друга страна,

на основание чл. 14, ал. 4, т. 2 от Закона за обществените поръчки (ЗОП) и Протокол от ... ... 2015 г., утвърден от главния секретар на БНБ за класиране на участниците и определяне на изпълнител на поръчката, се сключи настоящият договор за следното:

І. ПРЕДМЕТ НА ДОГОВОРА

**Чл. 1.** **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава да:

1. доставя услугата „Извънгаранционна поддръжка на системата „CA Service Desk Manager“ от производителя“ (с оригинално наименование на английски „CA Support“), описана в Техническо предложение на **ИЗПЪЛНИТЕЛЯ**;

2**.** извършва допълнителни услуги по внедряване и миграция от текущата версия до последната налична за софтуера към момента на изпълнение, както и услуги при възстановяване след инциденти проблеми;

3. извършва услугите по т. 1 и 2 по начин, определен в настоящия договор, и съгласно представеното от **ИЗПЪЛНИТЕЛЯ** техническо предложение, неразделна част от този договора.

ІІ. ЦЕНА И НАЧИН НА ПЛАЩАНЕ

**Чл.  2.**(1**)** Цената на услугата „Извънгаранционна поддръжка на системата „CA Service Desk Manager“ от производителя“ за срока по чл. 4, ал. 1 е в размер на … (…) лева без ДДС.

(2) Цената на допълнителните услуги за извънгаранционна поддръжка, които са извън Техническото предложение на **ИЗПЪЛНИТЕЛЯ**, за срока по чл. 4, ал. 2, се определя по часова ставка в размер на … (…) лева/час, без ДДС.

(3) В цената по ал. 1 и 2 са включени всички разходи на **ИЗПЪЛНИТЕЛЯ**.

(4) Общата цена на всички плащания по този договор не може да надвишава сумата от 66 000 (шестдесет и шест хиляди) лева без ДДС.

**Чл. 3.** (1**)** **ВЪЗЛОЖИТЕЛЯТ** извършва плащането на цената по чл. 2, ал. 1 еднократно с преводно нареждане по банковата сметка на **ИЗПЪЛНИТЕЛЯ** в срок до 5 (пет) работни дни, след представяне на фактура от страна на **ИЗПЪЛНИТЕЛЯ,** издадена въз основа на предоставени от **ИЗПЪЛНИТЕЛЯ** доказателства по чл. 10 за достъп до услугите.

(2) **ВЪЗЛОЖИТЕЛЯТ** извършва плащането на цената по чл. 2, ал. 2 с преводно нареждане по банковата сметка на **ИЗПЪЛНИТЕЛЯ** в срок до 5 (пет) работни дни, след представяне на фактура от страна на **ИЗПЪЛНИТЕЛЯ,** издадена въз основа наподписан от представителите на двете страни приемателно - предавателен протокол по чл. 12 от настоящия договор за количеството часове, употребени за дадена услуга.

(3) Банковата сметка на **ИЗПЪЛНИТЕЛЯ** е следната:

IBAN: …ВIС: …,   
при банка …  
град/клон/офис: …

ІІІ. СРОКОВЕ

**Чл  4****.**(1)Извънгаранционната поддръжка по чл. 1, т. 1 започва да тече от датата на прекратяване на предходната извънгаранционна поддръжка.

(2)Допълнителните услуги по чл. 1, т. 2 се извършват за срок от 1 (една) година, считано от датата на подписване на настоящия договор.

IV. ПРИЕМАНЕ НА ИЗВЪРШЕНИ ДЕЙНОСТИ

**Чл. 5. ИЗПЪЛНИТЕЛЯТ** предоставя доказателства за достъп до услугите по извънгаранционна поддръжка по чл. 1, т. 1, съгласно чл. 10, в срок от 20 (двадесет) работни дни от датата на сключване на договора.

**Чл. 6.** (1**)** За извършване на допълнителните услуги по чл. 1, т. 2 **ВЪЗЛОЖИТЕЛЯТ** изпраща до **ИЗПЪЛНИТЕЛЯ** заявка.

(2) Заявката по ал. 1 може да се изпрати по пощата с обратна разписка, по факс или по електрона поща. Заявката трябва да съдържа възможно най-пълна информация за исканите услуги, с която разполага **ВЪЗЛОЖИТЕЛЯ**, име и телефон за връзка на служителя, заявил проблема от страна на **ВЪЗЛОЖИТЕЛЯ**.

**Чл. 7.** За извършване на заявените допълнителни услуги по чл. 1, т. 2, **ИЗПЪЛНИТЕЛЯТ** е длъжен в срок от 3 (три) работни дни от получаване на заявката по чл. 6 да представи по пощата с обратна разписка, по факс или по електрона поща оферта, която съдържа срок за изпълнение на допълнителните услуги и необходимия за тяхното осъществяване брой часове.

**Чл. 8.** В срок от 3 (три) работни дни след получаването на офертата на **ИЗПЪЛНИТЕЛЯ** по чл. 7, **ВЪЗЛОЖИТЕЛЯТ** може да я потвърди или отхвърли в писмен вид.

V. ПРАВА И ЗАДЪЛЖЕНИЯ НА ИЗПЪЛНИТЕЛЯ

**Чл. 9. ИЗПЪЛНИТЕЛЯТ** се задължава да представи доказателства за достъп до услугите по извънгаранционна поддръжка по чл. 1, т. 1 от производителя в срока по чл. 5.

**Чл. 10. ИЗПЪЛНИТЕЛЯТ** се задължава да представи доказателствата по чл. 9 по електронната поща на лицето за контакт от страна на **ВЪЗЛОЖИТЕЛЯ**, посочено в чл. 29, или на адреса на **ВЪЗЛОЖИТЕЛЯ,** посочен на стр. 1 от настоящия договор.

**Чл. 11. ИЗПЪЛНИТЕЛЯТ** се задължава да представи оферта при отправена заявка за извършване на допълнителни услуги по чл. 1, т. 2, в срока по чл. 7.

**Чл. 12. ИЗПЪЛНИТЕЛЯТ** се задължава да представи приемателно – предавателен протокол след извършване на допълнителните услуги по чл. 1, т. 2, включени в представената от него оферта.

**Чл. 13. ИЗПЪЛНИТЕЛЯТ** се задължава да представи фактура, издадена въз основа на подписания двустранно приемателно – предавателен протокол по чл. 12.

**Чл. 14.**(1) **ИЗПЪЛНИТЕЛЯТ** се задължава да спазва правилата за достъп до сградите на БНБ и работното време, съгласно вътрешните правила на **ВЪЗЛОЖИТЕЛЯ**.

(2) **ИЗПЪЛНИТЕЛЯТ** се задължава да не извършва запис (електронен запис, фото изображение, гласов запис и др.) на информация на **ВЪЗЛОЖИТЕЛЯ** извън тази, която му е необходима за изпълнение на договора.

(3) **ИЗПЪЛНИТЕЛЯТ** се задължава да уведоми и да следи неговите представители да не използват лични преносими носители, както и да използват преносими носители, собственост на **ВЪЗЛОЖИТЕЛЯ,** за лични цели.

**Чл. 15. ИЗПЪЛНИТЕЛЯТ** се задължава, преди да започне работа по изпълнението на договора, да се запознае с политиките и процедурите за информационна сигурност на **ВЪЗЛОЖИТЕЛЯ** и да подпише декларация, че се е запознал с тях и ще ги спазва.

**Чл. 16. ИЗПЪЛНИТЕЛЯТ** има право да получи цената по договора, съгласно определените в чл. 2 и 3 начин и срок за плащане.

VІ. ПРАВА И ЗАДЪЛЖЕНИЯ НА ВЪЗЛОЖИТЕЛЯ

**Чл. 17. ВЪЗЛОЖИТЕЛЯТ** е длъжен да осигури на **ИЗПЪЛНИТЕЛЯ** необходимата информация за извършване на услугите.

**Чл. 18. ВЪЗЛОЖИТЕЛЯТ** се задължава да изплати договорената сума в срока и условията, посочени в настоящия договора.

**Чл. 19. ВЪЗЛОЖИТЕЛЯТ** има право да не приеме извършената работа по предложения приемателно – предавателен протокол по чл. 12, ако обемът и/или качеството на извършената работа не съответстват на заявката и офертата към нея.

**Чл. 20. ВЪЗЛОЖИТЕЛЯТ** има право да прави проверки относно изпълнението на договора.

VIІ. НЕУСТОЙКИ

**Чл. 21.** При забава на плащане **ВЪЗЛОЖИТЕЛЯТ** дължи на **ИЗПЪЛНИТЕЛЯ** неустойка в размер на 0,5 % от стойността на забавеното плащане за всеки просрочен ден, но не повече от 10 % от тази стойност.

**Чл. 22.** При забавено изпълнение на задължениe по договора от страна на **ИЗПЪЛНИТЕЛЯ,** същият заплаща на **ВЪЗЛОЖИТЕЛЯ** неустойка в размер на 0,5 % от цената по чл. 2, ал. 1 за всеки просрочен ден, но не повече от 10 % от тази цена.

**Чл. 23.** При забавено изпълнение, продължило повече от 20 (двадесет) дни, **ВЪЗЛОЖИТЕЛЯТ** има право да прекрати едностранно договора, без да дава допълнителен срок за изпълнение, като освен неустойката за забава има право и на неустойка за неизпълнение в размер на 10% от цената по чл. 2, ал. 1.

**Чл. 24.** **ВЪЗЛОЖИТЕЛЯТ** може да претендира обезщетение за нанесени вреди и пропуснати ползи по общия ред, в случай, че те превишават размера на уговорените в договора неустойки.

VIII. ПРЕКРАТЯВАНЕ

**Чл. 25.** Договорът може да бъде прекратен по взаимно съгласие между страните, изразено в писмена форма.

**Чл. 26.** При виновно неизпълнение на задължения на една от страните, извън случая по чл. 23, договорът може да бъде развален от изправната страна с 20 (двадесет) дневно писмено предизвестие до неизправната страна.

IХ. заключителни разпоредби

**Чл. 27**. (1) Когато неизпълнението на този договор се дължи на възникването на непреодолима сила, изпълнението на задълженията по него и съответните насрещни задължения се спират за времето на непреодолимата сила.

(2)Непреодолима сила е непредвидено или непредотвратимо събитие от извънреден характер, което възниква след подписването на този договор, като пожар, наводнение или друго природно бедствие, стачки, саботаж, бунтове, , състояние на война, ембарго и др.

(3)Страната, която не може да изпълни задълженията си по този договор поради непреодолима сила, не носи отговорност. Същата е длъжна в срок до 7 (седем) работни дни писмено да извести другата страна за непреодолимата сила и за евентуалните последствия от нея за изпълнението на този договор. В случай че не изпрати такова известие, тя дължи обезщетение за щетите от това.

**Чл. 28.** Страните определят следните лица, упълномощени да ги представляват при изпълнение на задълженията им по настоящия договор и да подписват предвидените в договора документи (протоколи, уведомления и др.):

За **ИЗПЪЛНИТЕЛЯ:** … – …, тел. …, e‑mail: …, моб. тел.: +359 (…) …

За **ВЪЗЛОЖИТЕЛЯ:** … – …, тел. …, e‑mail: …, моб. тел.: +359 (…) …

**Чл. 29.** За целите на настоящия договор уведомяването на **ИЗПЪЛНИТЕЛЯ** се извършва писмено по факс: …; електронна поща …; или с препоръчано писмо на адрес: …

**Чл. 30.** Всички спорове, които биха възникнали във връзка с тълкуването или изпълнението на този договор, ще се решават от страните чрез преговори за постигане на споразумение, а когато това се окаже невъзможно, спорът ще се отнася за разрешаване пред компетентния български съд по реда на Гражданския процесуален кодекс.

**Чл. 31.** За неуредените в този договор въпроси се прилагат разпоредбите на действащото българско законодателство.

**Чл. 32.** Всички данни, сведения и факти, свързани със сключването и изпълнението на този договор, ще се третират от страните като конфиденциална информация, доколкото в законодателството не се изисква регистрирането или публикуването на дадена информация от него.

**Чл. 33.** По смисъла на този договор:

1. „**CA Service Desk Manager**“ е информационна система, произведена от фирмата CA (CA Technologies /NASDAQ: CA/), използвана от БНБ за автоматизация на процесите по обслужване на информационни системи и технологии, както и за клиентите на платежните системи;

2. „**Доказателства за достъп до услугите**“ е информация, предоставена в писмен или електронен вид, доказваща достъпността на услугите, включени в описанието на поддръжката от тип „CA Support“. **ВЪЗЛОЖИТЕЛЯТ** проверява наличието на достъп до услугите чрез влизане в собствения профил на страницата за поддръжка на производителя, където е видно че поддръжката е активна.

Неразделна част от този договор са:

1 Техническо предложение на **ИЗПЪЛНИТЕЛЯ;**

2. Офертана **ИЗПЪЛНИТЕЛЯ.**

Настоящият договор се състави и подписа в два еднообразни екземпляра, по един за всяка от страните.

При подписването му се представиха документите по чл. 101е, ал. 2 от ЗОП.

|  |  |
| --- | --- |
| **ВЪЗЛОЖИТЕЛ:** | **ИЗПЪЛНИТЕЛ:** |
| **БЪЛГАРСКА НАРОДНА БАНКА** |  |
| **ПЕТКО КРЪСТЕВ**  **ГЛАВЕН СЕКРЕТАР** |  |
| **СНЕЖАНКА ДЕЯНОВА**  **ГЛАВЕН СЧЕТОВОДИТЕЛ** |  |